ILINK ย้ำเป้ารายได้ปี 62 โตแตะ 5.4 พันลบ. รับอานิสงส์ธุรกิจจัดจำหน่ายสายสัญญาณหนุน
ILINK ย้ำเป้ารายได้ปี 62 โตแตะ 5.4 พันลบ. รับอานิสงส์ธุรกิจจัดจำหน่ายสายสัญญาณหนุน
ILINK ย้ำเป้ารายได้ปี 62 โตแตะ 5.4 พันลบ. รับอานิสงส์ธุรกิจจัดจำหน่ายสายสัญญาณหนุน
14 พ.ค. 2562

นายสมบัติ อนันตรัมพร ประธานกรรมการและกรรมการผู้จัดการใหญ่ บริษัท อินเตอร์ลิ้งค์ คอมมิว นิเคชั่น จำกัด (มหาชน) หรือ ILINK เปิดเผยว่า ผลประกอบการไตรมาส 1/2562 บริษัทฯมีรายได้รวมอยู่ที่ 1,157.50 ล้านบาท และมีกำไรสุทธิจากผลการดำเนินงาน อยู่ที่ 87.46 ล้านบาท โดยสัดส่วนรายได้มาจาก 3 ธุรกิจหลัก ประกอบด้วย 1.รายได้จากธุรกิจจัดจำหน่ายสายสัญญาณ ซึ่งเป็นการนำเข้าและจัดจำหน่ายสัญญาณคอมพิวเตอร์สำหรับเทคโนโลยีดิจิตอลและการสื่อสาร
2.รายได้จากธุรกิจโทรคมนาคม ซึ่งเป็นรายได้จากการให้เช่าวงจรสื่อสารความเร็วสูง และให้บริการเช่าพื้นที่ดาต้าเซ็นเตอร์ รวมทั้งการติดตั้งระบบโครงข่ายสายสัญญาณและระบบโทรคมนาคม ให้ลูกค้าที่ใช้บริการเช่าวงจรและค่าก่อสร้างโครงข่าย Fiber Optic ให้ กับผู้ประกอบการโทรคมนาคมที่ให้บริการโทรศัพท์มือถือ รวมทั้งโครงการอินเตอร์เน็ตชายขอบของ กสทช.อีกด้วย
และ 3.รายได้จากธุรกิจวิศวกรรมโครงการพิเศษ ซึ่งเป็นรายได้จากการรับเหมาโครงการวิศวกรรมระบบไฟฟ้าและโครงการพิเศษที่ต้องใช้ความเชี่ยวชาญเฉพาะด้าน
“สำหรับผลการดำเนินงานงวดสิ้นสุดวันที่ 31 มีนาคม 2562 นั้น กลุ่มบริษัทฯ มีรายได้รวมจำนวน 1,157.50 ล้านบาท โดยสัดส่วนรายได้ร้อยละ 85.30 ของรายได้รวม เป็นรายได้ที่เติบโตขึ้นของกลุ่มธุรกิจจัดจำหน่ายสายสัญญาณและธุรกิจโทรคมนาคม ซึ่งบรรลุตามเป้าหมายที่กลุ่มบริษัทฯ ตั้งไว้
และเนื่องจากมีการเปลี่ยนแปลงนโยบายการบัญชี ซึ่งกลุ่มบริษัทฯ ได้นำมาตรฐานการรายงานทางการเงินฉบับที่ 15 เรื่องรายได้จากสัญญาที่ทำกับลูกค้า มาใช้ปฏิบัติตั้งแต่วันที่ 1 มกราคม 2562 จึงต้องปรับเปลี่ยนวิธีการรับรู้รายได้จากธุรกิจวิศวกรรมโครงการพิเศษ และการบันทึกบัญชีของอัตราแลกเปลี่ยนที่ยังไม่เกิดขึ้นจริง  ซึ่งบริษัทฯได้ทำ Forward ล่วงหน้าเพื่อป้องกันความเสี่ยง 
ส่งผลให้ในตัวเลขของงบดุลที่ต้องแสดงยอดกำไรสุทธิที่มีผลดำเนินงานที่ดี แต่ต้องไปหักขาดทุนจากอัตราแลกเปลี่ยนที่ยังไม่เกิดขึ้นจริงจำนวน 48.18 ล้านบาท (สุทธิของภาษีเท่ากับ 38.54 ล้านบาท) จึงอาจสร้างความสับสน ให้เกิดความไม่เข้าใจในผลการดำเนินงานอย่างแท้จริงของบริษัทฯได้  โดยในปี 2562 นี้ ทางบริษัทฯมั่นใจที่จะสร้างกำไรสุทธิเพิ่มขึ้นได้ เพราะสามารถควบคุมต้นทุนในการดำเนินงานได้อย่างมีประสิทธิภาพมากยิ่งขึ้น” นายสมบัติ กล่าว
ส่วนแนวโน้มผลประกอบการในปี 2562  บริษัทฯได้ตั้งเป้ารายได้ไว้ที่ 5,485 ล้านบาท โดยคาดหมายว่าจะมีรายได้เติบโตจากธุรกิจจัดจำหน่ายสายสัญญาณซึ่งมีการแต่งตั้ง Distribution ในต่างประเทศเพิ่มขึ้น ได้แก่ สาธารณรัฐแห่งสหภาพพม่า จำนวน 3 ราย สาธารณรัฐประชาธิปไตยประชาชนลาว จำนวน 3 ราย ราชอาณาจักรกัมพูชา จำนวน  2 ราย
อีกทั้งยังได้เปิด Show Room Online ใน Lazada, Shopee และ ID Central เพื่ออำนวยความสะดวกให้ลูกค้าเพิ่มเติม และเมื่อวันที่ 9 พ.ค. 2562 นี้ ยังได้เปิดตัว LINK SWITCH ซึ่งเป็นผลิตภัณฑ์ใหม่ในหมวด Networking ที่มีมูลค่าตลาดในประเทศไทยกว่า 8,000 ล้านบาท
สำหรับธุรกิจวิศวกรรมยังคงเติบโตแบบก้าวกระโดด เนื่องจากมีรายได้ในการให้เช่าวงจรสื่อสารความเร็วสูง ซึ่งมีทั้งลูกค้าในกลุ่มธนาคาร บริษัทเงินทุนหลักทรัพย์ และบริษัทขนาดใหญ่ทีมีสาขาทั่วประเทศ  รวมทั้งยังชนะการประกวดราคาโครงการอินเตอร์เน็ตชายขอบของกสทช. มูลค่ากว่า 4,000 ล้านบาท ทำให้สามารถรับรู้รายได้อย่างต่อเนื่อง
และยังมีรายได้คงที่จากการให้เช่าพื้นที่ดาต้าเซ็นเตอร์ และลูกค้าเดิมที่ต่อสัญญามาโดยตลอดและธุรกิจวิศวกรรมโครงการพิเศษที่นอกจากจะพยายามเร่งรัดและสร้างกำไรจากการดำเนินงานโครงการ Satellite Terminal ของสนามบินสุวรรณภูมิ ที่ก่อสร้างมานานกว่า 3 ปี ให้แล้วเสร็จตามกำหนดเวลา ยังจะได้เตรียมประกวดราคาโครงการ Submarine Cable ของเกาะสมุยวงจร 4 มีมูลค่า 1,767 ล้านบาท และเกาะปันหยีมูลค่า 188 ล้านบาท  ซึ่งได้ล่าช้ามากว่า 3 ปี โดยคาดว่า จะสามารถเปิดประมูลได้ภายในไตรมาสที่ 3/2562